Diari Oficial de la Generalitat Valenciana


Sumari del DOGV 3449, del 08-03-1999 (1999/1323)

Notificació de la resolució de sol·licitud d'indemnització de danys i perjudicis en matèria de responsabilitat patrimonial de l'administració.
----------------------------------------------------------------------------------------------------------------------------------------------

### Dades del document

Número de DOGV
:   3449

Data del DOGV
:   08-03-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/1323


Organisme emissor
:   Conselleria de Cultura, Educació i Ciència

Tipus de document
:   Anunci

Notificació de la resolució de sol·licitud d'indemnització de danys i perjudicis en matèria de responsabilitat patrimonial de l'administració. [1999/Q1323]
  
De conformitat amb el que s'estableix en l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a la notificació de la resolució d'indemnització de danys i perjudicis formulada per la senyora Lucía Carrascosa Quesada en matèria de responsabilitat patrimonial de l'administració.
  
"Vista la sol·licitud d'indemnització de danys i perjudicis formulada per la senyora Lucía Carrascosa Quesada, i vistos els següents:
  
Antecedents de fet
  
Primer
  
En data 5 de juny de 1996, la senyora Lucía Carrascosa Quesada presenta un escrit pel qual sol·licita indemnització, en la quantitat de 4.367 pessetes, pels danys produïts en el seu habitatge el dia 16 de maig de 1996.
  
Segon
  
Mitjançant la resolució d'11 d'octubre de 1996, de la Secretaria General de la Conselleria de Cultura, Educació i Ciència de la Generalitat Valenciana, s'acorda la incoació de l'expedient indemnitzador per a determinar la responsabilitat patrimonial de l'administració.
  
Tercer
  
Conclosa la instrucció del procediment, i després del tràmit d'audiència als interessats sense que es presente cap al·legació, es formula la corresponent proposta de resolució, i posteriorment recauen informe del Servei Jurídic de la Conselleria i dictamen del Consell Jurídic Consultiu de data 13 de gener de 1998.
  
Fonaments de dret
  
Primer
  
L'article 106 de la Constitució espanyola estableix el principi de la responsabilitat patrimonial de l'Administració pública per les lesions que sofrisquen els particulars en qualsevol dels seus béns i drets, sempre que la lesió siga conseqüència del funcionament dels serveis públics, precepte constitucional que desplega el títol X de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En conseqüència, el procediment que s'ha seguit per a tramitar la sol·licitud formulada per la senyora Lucía Carrascosa Quesada és l'establit en l'article 142 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, desplegat pel Reial Decret 429/1993, de 26 de març, que aprova el Reglament dels Procediments de les Administracions Públiques en Matèria de Responsabilitat Patrimonial.
  
Segon
  
De conformitat amb el que estableix l'article 142.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el titular de la Conselleria de Cultura, Educació i Ciència és competent per a la resolució de la reclamació d'indemnització. La competència ha sigut delegada en el director general de Règim Econòmic d'aquesta Conselleria mitjançant l'Ordre de 22 de novembre de 1996 (DOGV número 2.881, de 2 de desembre de 1996).
  
Tercer
  
L'article 139 de la Llei 30/1992 estableix que els particulars tindran dret a ser indemnitzats per les administracions públiques corresponents de tota lesió que sofrisquen en els seus béns i drets, llevat dels casos de força major, sempre que la lesió siga conseqüència del funcionament normal o anormal dels serveis públics.
  
Segons la doctrina científica i la constant jurisprudència del Tribunal Suprem -sentències de 20 de desembre de 1994, 25 de maig de 1995 i 20 de juny de 1995-, perquè siga procedent l'acció de responsabilitat patrimonial de l'administració, cal que el dany o la lesió patrimonial soferts pel reclamant siguen conseqüència del funcionament normal o anormal dels serveis públics en una relació directa, immediata i exclusiva de causa a efecte, sense intervenció d'elements estranys que hi puguen influir i alterar el nexe causal.
  
Dels documents que hi ha en l'expedient es desprén que el dia 20 de maig de 1996, a les 11.05 hores, quan alguns alumnes del Col·legi Públic Malvarrosa estaven jugant a futbol sala, un d'ells va llançar una pilota de forma que va anar a parar a l'habitatge propietat de la senyora Lucía Carrascosa Quesada i va trencar el vidre d'una finestra.
  
En un supòsit molt semblant, en el dictamen 116/1997, de 3 de juliol de 1997, el Consell Jurídic Consultiu de la Comunitat Valenciana estableix que:
  
"Per això, el dany ha sigut ocasionat per un membre de la comunitat escolar i durant l'exercici de les activitats corresponents, produint menyscabament en un bé d'un particular que no està obligat a suportar, i és procedent la indemnització, i així la dita solució es predica àmpliament per a supòsits anàlegs, encara que amb certes diferències, segons resulta, per exemple, de la STAP València (Secció 8) de 29 de gener de 1996 (sempre que es compleixen determinats requisits processals, i per aplicació de l'article 1.903, paràgraf cinqué, del Codi Civil, en relació amb els danys soferts en l'automòbil pel llançament d'una pedra des de l'interior del col·legi) [...] és clar que les solucions no es poden generalitzar sense més i que s'han d'ajustar sempre a les circumstàncies concurrents en cada cas, però ateses les del supòsit que ens ocupa no hi ha raó per a mantenir una solució diferent."
  
En conseqüència, es considera que en el present supòsit concorren els requisits exigits pels articles 139 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, perquè hi ha una relació directa, immediata i exclusiva de causa a efecte entre els danys soferts en l'habitatge de la interessada i el funcionament del servei públic. També en aquest sentit, la circular 5/96-SG, de 23 de juliol de 1996, de la Secretaria General de la Conselleria de Cultura, Educació i Ciència, per la qual es dicten instruccions per a la tramitació dels procediments de responsabilitat patrimonial de l'administració, estableix en l'apartat segon que, perquè nasca l'obligació d'indemnitzar per part de l'administració, cal que concórreguen tots i cada un dels requisits que s'indiquen en aquell apartat.
  
Després de comprovar que la factura, per import de 4.367 pessetes, és correcta, cal fer-ne el pagament en metàl·lic.
  
Per tot això, en exercici de les competències legalment atribuïdes i d'acord amb el que estableix l'article 13.2 del Reial Decret 429/1993, de 26 de març, i conforme amb el Consell Jurídic Consultiu, segons dictamen indicat en els antecedents de fet de la present resolució, resolc:
  
Estimar la reclamació d'indemnització presentada per la senyora Lucía Carrascosa Quesada, en la quantitat de 4.367 pessetes, per concórrer en el supòsit en qüestió els requisits legalment previstos perquè siga procedent la responsabilitat patrimonial de l'administració, en existir un nexe causal entre el funcionament del servei públic i el dany sofert per l'interessat.
  
Contra aquesta resolució que posa fi a la via administrativa, l'interessat podrà interposar, després de la comunicació a aquest òrgan, un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació, de conformitat amb l'article 58 de la Llei de la Jurisdicció Contenciosa Administrativa, sense perjudici que puga exercitar-ne un altre que estime procedent.
  
València, 11 de març de 1998.- El director general de Règim Econòmic, per Ordre de 22 de novembre de 1996 (DOGV número 2.881 de 02.12.96): José Luis Serna Clares."